Transpordiamet
Valge 4/1
Tallinn 11413

info@transpordiamet.ee

*Kuupäev digiallkirjas*

Austatud Transpordiameti esindajad

Esitame Teile MTÜ Külitse Külaselts poolt taotluse seoses Külitse aleviku liiklusohutuse parandamisega Külitse alevikus Järve teel ja meie laiemas võrgustikus Haage teel.

Esiteks on meie kogukonna liikmed mures **Järve tee liiklusolude pärast**, sest hoolimata kehtivast 30 km/h kiirusepiirangust on autojuhtide lubatud kiirusest tunduvalt suurem sõidukiirus püsiv probleem. Selle olukorra lahendamiseks palume kaaluda kiiruspiiraja paigaldamist teekõrgenditena.

Järve tee on Külitse aleviku põhiline liikumistee, mida iseloomustavad kitsad ja kurvilised teelõigud. Kuna tee ääres puudub eraldi jalakäijatele mõeldud tee, siis jagavad sõiduruumi nii autojuhid, jalgratturid kui ka jalakäijad, sealhulgas lapsed ja eakad. See suurendab liiklusohtlikkust ja võib viia ohtlike olukordadeni.

Külitse aleviku elanike arv on viimastel aastatel tunduvalt kasvanud ning piirkonnas elab palju noori peresid. Järve tee on eriti koormatud hommiku- ja õhtutundidel, mil lapsed liiguvad koolibusside peale Tartu-Elva tee äärde. Samuti tõstab liiklusintensiivsust Järve teel asuv Külitse Coop pood, mis on oluline kaubanduspunkt kogukonna jaoks.

Teeme ettepaneku turvalisuse parandamiseks kaaluda teekõrgenduste paigaldamist järgmistesse asukohtadesse:

* Järve tee 1 juurde;
* Järve tee 10 juurde;
* Järve tee 16 juurde;
* Hobunurme bussipeatuse juurde;
* Haage tee Elva tee poolsesse otsa, kus vaatamata kehtivale 50 km/h piirangule sõidavad paljud juhid lubatust kiiremini.

Teiseks on juba aastaid olnud jutuks Tartu-Elva ja Tartu-Viljandi tee vahele **Haage teele kergliiklustee rajamisest**. Haage tee äärsed asumid on viimastel aastatel jõudsalt kasvanud, teed kasutatakse pidevalt ka jalgsi liikumiseks, samas on see kitsas ja jalakäijatele-ratturitele suurte kiiruste tõttu väga ohtlik. Palume võtta see tee kiiremas korras prioriteetide nimekirja ja alustada kergliiklustee rajamise planeerimist. Oleme kogukonnaga valmis nõu ja jõuga panustama.

Usume, et kavandatud meetmed aitavad oluliselt vähendada liikluskiirust ning tagavad jalakäijatele, eriti lastele, turvalisema liikumiskeskkonna. Külitse kogukonna jaoks on Järve tee ja Haage tee olulised liiklemisteed ning soovime, et see vastaks kõigi liiklejate ohutusnõuetele.

Palume Transpordiametil kaaluda esitatud ettepanekuid ning loodame konstruktiivsele koostööle liiklusohutuse parandamisel.

Lugupidamisega

MTÜ Külitse Külaselts

e-post:klubikuku@gmail.com